Ekki hefur verið tekin ákvörðun um móttöku flóttamanna frá Úkraínu, segir formaður flóttamannanefndar. Grannt sé fylgst með og tíminn sé naumur. Vel hefur verið brugðist við neyðarkalli SOS barnaþorpa, segir framkvæmdastjórinn hér.
Flóttamannahjálp Sameinuðu þjóðanna áætlar að um hálf milljón manna sé á flótta vegna stríðsátakanna í Úkraínu. Flóttamannanefnd hér fundaði á föstudag með ráðherra sem fól nefndinni að fylgjast með ástandinu, afla gagna og skoða hvað nágrannaþjóðir okkar eru að gera, segir Stefán Vagn Stefánsson formaður flóttamannanefndar. Hann segir að allir séu að velta fyrir sér hvað sé hægt að gera og hvernig megi verða að liði. Miðað við hvernig stjórnvöld hér og annars staðar í heiminum hafa talað um stuðning við Úkraínu sé móttaka flóttamanna eitt af því sem hljóti að verða skoðað.
Það er alveg ljóst að tíminn er ekki að vinna með neinum í þessu og alls ekki þessu flóttafólki og fólki sem þarna er á vergangi. Þannig að eins og þetta lítur við mér persónulega þá er alveg ljóst að við höfum ekki mikinn tíma í þessu, þannig að við þurfum að taka ákvarðanir og þjóðir heims þurfa að taka ákvarðanir fljótt í þessu, hvernig menn ætla að bregðast við þessu.
Segir Stefán Vagn Stefánsson. SOS barnaþorp eru með starfsemi í Úkraínu. Ragnar Schram, framkvæmdastjóri SOS á Íslandi, segir að börn á þeirra vegum í landinu séu óhult. Mörg séu á leiðinni til Póllands eða komin þangað. Alls eru 2.300 börn undir verndarvæng samtakanna í Úkraínu, mörg þeirra hjá fósturfjölskyldum sem samtökin halda utan um. Eitt barnaþorp er rekið í landinu og hefur stríðandi fylkingum verið gerð grein fyrir staðsetningu þess í von um að varúðar verði gætt.
Rússnesk yfirvöld hafa fengið nákvæma staðsetningu á okkar þorpi í Bovary sem er í útjaðri Kyiv, þannig að þeir eiga að vita nákvæmlega hvar við erum með börn.
Segir Ragnar Schram. Hann segir að það hafi verið virt og engin árás verið gerð þar nærri. Hann segir að ekki hafi komið til tals að einhver þessara barna komi hingað til lands, það sé ólíklegt eins og staðan er enda séu samtökin með starfsemi í löndunum í kring. Hann segir að tstyrktaraðilar hér hafi verið beðnir um að styrkja neyðaraðgerðir og það hafi gengið vonum framar.
Ég er búinn að vera hérna í nokkuð mörg ár og man ekki eftir því að það hafi verið tekið svona vel í nokkurt neyðarákall frá okkur, en bara síðan við settum söfnunina í loftið um helgina þá eru komnar líklega um þrjár og hálf milljón frá nærri fimm hundruð einstaklingum án þess að við höfum auglýst með neinum látum, bara ákall til okkar styrktaraðila. Þannig að það hefur virkilega vel verið brugðist við því.

Formaður flóttamannanefndar segir að stjórnvöld hér og annars staðar verði að taka ákvörðun fljótt um hvernig bregðast eigi við straumi flóttamanna frá Úkraínu, en um hálf milljón manna er á flótta vegna átkanna. Framkvæmdastjóri SOS barnaþorpa segir vel hafa verið brugðist við neyðarkalli þeirra. 